Polisie fnuik ‘transitorowers’(Argieffoto) Sewe verdagtes is oor die naweek in hegtenis geneem voordat hulle vermoedelik ŉ transitoroof by die poskantoor in Belfast in Mpumalanga kon uitvoer. Brig. Vishnu Naidoo, woordvoerder van die polisie, het in ŉ verklaring gesê polisiebeamptes het inligting ontvang oor ŉ beplande transitoroof waarna hulle Saterdagoggend op die verdagtes in drie verskillende voertuie toegeslaan het. Volgens Naidoo is twee verdagtes in ŉ Volkswagen in Masangostraat in Belfast voorgekeer en in hegtenis geneem. Die polisie het gedurende dié inhegtenisneming op een vuurwapen beslag gelê. Die owerhede het terselfdertyd sowat 20 km van die poskantoor op ŉ tweede voertuig, ŉ Toyota-bakkie, op die N4 toegeslaan. Drie verdagtes is in hegtenis geneem en daar is gedurende dié inhegtenisneming op drie vuurwapens beslag gelê, het Naidoo gesê. Volgens Naidoo is nog twee verdagtes kort daarna in ŉ Volkswagen Polo in hegtenis geneem. Dié verdagtes was in die besit van ammunisie asook ŉ paar nommerplate met ŉ Vrystaatse registrasienommer. Die nommerplate was onder een van die motor se sitplekke versteek. Die sewe verdagtes, almal tussen 28 en 45 jaar oud, sal moontlik nou teregstaan op aanklagte van sameswering om roof te pleeg, die onwettige besit van wapens en ammunisie en/of die besit van vermoedelik gesteelde voertuie, het Naidoo gesê. Gen. Khehla John Sitole, provinsiale polisiehoof, het die inhegtenisnemings verwelkom. “Die SAPD streef na proaktiewe reaksie op die hantering van ernstige en geweldsmisdade,” het Sitole gesê. Maroela Media het vroeër berig vier poskantore is verlede week deur rowers geteiken. Die Suid-Afrikaanse Poskantoor (Sapo) het verduidelik dat sy takke veral ŉ teiken is wanneer die Suid-Afrikaanse agentskap vir maatskaplike sekerheid (Sassa) se maatskaplike toelae uitbetaal word.